กลุ่มรับเหมา ‘ความหวังงานประมูลใหม่’
กลุ่มรับเหมาก่อสร้างลุ้นกลับมาดี๊ด๊ารอบใหม่ จากความหวังการประมูลงานใหม่ เพราะช่วงที่เหลือของปี 63 หลายการลงทุนในโครงการโครงสร้างพื้นฐานมีความคืบหน้า
กลุ่มรับเหมาก่อสร้างลุ้นกลับมาดี๊ด๊ารอบใหม่ จากความหวังการประมูลงานใหม่ เพราะช่วงที่เหลือของปี 63 หลายการลงทุนในโครงการโครงสร้างพื้นฐานมีความคืบหน้า
14 มิ.ย. 2563

เส้นทางนักลงทุน
กลุ่มรับเหมาก่อสร้างลุ้นกลับมาดี๊ด๊ารอบใหม่ในระยะถัดไป จากความหวังการประมูลงานใหม่ เพราะว่าในช่วงที่เหลือของปี 2563 หลายการลงทุนในโครงการโครงสร้างพื้นฐานมีความคืบหน้า พร้อมกับคาดจะมีการเปิดประมูลงาน
ทั้งนี้หากงานดังกล่าวเดินหน้าให้มีการประมูล เชื่อว่าจะกระตุ้นบรรยากาศการลงทุนในหุ้นกลุ่มรับเหมาก่อสร้างอีกครั้ง เพื่อลุ้นจะได้รับงาน โดยเฉพาะหุ้นรับเหมาหลัก ๆ คือ บริษัท ช.การช่าง จำกัด (มหาชน) หรือ CK, บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC,  บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ  และ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ซึ่งบริษัทดังกล่าวล้วนเป็นผู้นำในงานรับเหมาก่อสร้าง และส่วนใหญ่มักได้งานจากภาครัฐอยู่แล้ว
ดังนั้นหากมีการเปิดประมูลคาดว่าจะช่วยกระตุ้นบรรยากาศการเก็งกำไรในหุ้นรับเหมาก่อสร้างก็เป็นแน่ เพราะทุกครั้งที่มีงานประมูลมักเห็นการเข้าเก็งกำไร
โดยเชื่อว่าหลังจากนี้ไปอาจได้เห็นราคาหุ้นกลุ่มรับเหมาก่อสร้างกลับมาดี๊ด๊าได้หลังจากเงียบเหงาไปโดยเฉพาะราคาหุ้นบนกระดานนั่นเอง
นอกจากนี้ยังมีความน่าสนใจอย่าง CK ที่นักวิเคราะห์แนะนำให้ “ซื้อ” ราคาเป้าหมาย 23.80 บาท จากแนวโน้มที่ดีในระยะยาว เนื่องจาก 1) งานในมือที่กลับมาเพิ่มขึ้น 2) ผลประกอบการที่กลับมาเติบโตในปี 2564 และ 3) อัพไซด์ที่สูง
ขณะที่ STEC ที่นักวิเคราะห์แนะนำ “ซื้อ” ราคาเป้าหมาย 17.40 บาท แนวโน้มโดยรวมยังดูดี จาก Backlog ที่สูงกว่าคู่แข่ง อีกทั้งมีงานรอลงนามสัญญาหลายโครงการมูลค่ารวม 3 หมื่นล้านบาท ซึ่งนอกเหนือจากงานร่วมกับ JV อย่าง BTS ล่าสุดบริษัทเป็น lowest bidder โครงการของกรมทางหลวงและ กปภ. มูลค่ารวม 2 พันล้านบาท
ประกอบกับ UNIQ ที่ทางนักวิเคราะห์แนะนำ “ซื้อ” ราคาเป้าหมาย 9 บาท ลุ้นฟื้นตัวหากรับรู้โครงการใหม่ ๆ โดยจะรับรู้ในปี 2564
จากสถานการณ์ดังกล่าวเชื่อว่ากลุ่มรับเหมาก่อสร้างจะกลับมามีเสน่ห์อีกครั้ง หลังจากกลุ่มรับเหมาก่อสร้างหมดเสน่ห์ไปชั่วขณะในช่วงที่ผ่านมา ท่ามกลางบรรยากาศชะลอการลงทุนจากภาครัฐและเอกชน
ขณะที่ผลประกอบการก็ไม่ค่อยสู้ดีเท่าไรนัก สำหรับกลุ่มรับเหมาก่อสร้างหลัก อย่าง CK, ITD, STEC และ UNIQ ที่ผลประกอบการไตรมาส 1 ปี 2563 น่าผิดหวัง
บริษัท ช.การช่าง จำกัด (มหาชน) หรือ CK ผลการดำเนินงานไตรมาส 1 ปี 2563 พลิกขาดทุน 112.33 ล้านบาท เมื่อเทียบกับงวดเดียวกันของปีก่อนมีกำไรสุทธิ 355.47 ล้านบาท เหตุหลักมาจากบริษัทย่อย CKP ขาดทุนหนัก ส่วน BEM มีกำไรลดลง และที่สำคัญในส่วนงานรับเหมากลับมี Backlog เหลือน้อย
บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ผลการดำเนินงานไตรมาส 1 ปี 2563 กำไรสุทธิลดลงเหลือ 209.40 ล้านบาท เมื่อเทียบกับงวดเดียวกันของปีก่อนมีกำไรสุทธิ 343.29 ล้านบาท ซึ่งเป็นเพราะ GP ต่ำกว่าคาด อีกทั้งส่วนแบ่งกำไรจากเงินลงทุนโครงสร้างรถไฟฟ้าสายสีเหลืองและสีชมพูต่ำเพียง 6 ล้านบาท
บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ผลการดำเนินงานไตรมาส 1 ปี 2563 กำไรสุทธิลดลงเหลือ 156.66 ล้านบาท เมื่อเทียบกับงวดเดียวกันของปีก่อนมีกำไรสุทธิ 180.08 ล้านบาท ซึ่งเป็นผลจากภาระดอกเบี้ยจ่ายที่สูง โครการภาครัฐชำระเงินล่าช้า
บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เลื่อนประกาศงบไตรมาส 1 ปี 2563 ไปประกาศพร้อมงบไตรมาส 2 ปี 2563 เนื่องจากติดปัญหาโควิด-19
จากข้อมูลมีเพียงหนึ่งเดียวที่จะทำให้หุ้นกลุ่มรับเหมาก่อสร้างกลับมามีเสน่ห์ก็คือ ความหวังงานประมูลใหม่นั่นเอง